1. ja 2.

Tuomioistuin antoi 30. syyskuuta 2003 kaksi tuomiota, jotka liittyvät kysymykseen siitä, onko työntekijöiden vapaan liikkuvuuden periaatteen mukaista, että kapteenien ja yliperämiesten toimiin voivat päästä vain sen maan kansalaiset, jonka lipun alla kyseinen alus purjehtii (asia C-47/02 Albert Anker, Klaas Ras, Albertus Snoek v. Bundesrepublik Deutschland ja asia C-405/01 Colegio de Oficiales de la Marína Mercante Española v. Administración del Estado). Asia C-47/02 koski pienimuotoista syvänmerenkalastusta harjoittavia saksalaisia aluksia (Kleine Seeschifffahrt). Asia C-405/01 taas koski espanjalaisia kauppa-aluksia. Tuomioistuin päätti, että EY:n perustamissopimuksen 39 artiklan 4 kohtaa on tulkittava niin, että sillä annetaan jäsenvaltiolle mahdollisuus varata omille kansalaisilleen lippunsa alla purjehtivien ja lyhyitä merimatkoja tekevien (Kleine Seeschifffahrt) alusten kapteenien toimet ja lippunsa alla purjehtivien kauppalaivojen kapteenien ja yliperämiesten toimet vain sillä edellytyksellä, että näiden alusten kapteenit ja yliperämiehet todella käyttävät heillä olevaa julkista valtaa säännöllisesti, eikä julkisen vallan käyttö ole vain hyvin pieni osa heidän toiminnastaan. Tuomioistuin viittaa oikeuskäytäntöönsä EY:n perustamissopimuksen 39 artiklan 4 kohdan tulkinnassa. Julkishallinnon käsite EY:n perustamissopimuksen 39 artiklan 4 kohdassa (jonka mukaan työntekijöiden vapaa liikkuvuus ei koske julkishallinnon palvelussuhteita) tarkoitetussa mielessä kattaa palvelussuhteet, joihin liittyy suoraan tai välillisesti julkisen vallan käyttäminen ja sellaisten tehtävien hoitaminen, joiden tarkoituksena on turvata valtion tai muiden julkisyhteisöjen yleiset edut, ja jotka edellyttävät näin ollen niissä olevien henkilöiden erityistä solidaarisuussuhdetta valtioon sekä sellaisten oikeuksien ja velvollisuuksien vastavuoroisuutta, jotka ovat kansalaisuussiteen perustana. EY:n perustamissopimuksen 39 artiklan 4 kohdan soveltamatta jättämisen perusteeksi ei riitä se, että yksityinen luonnollinen henkilö tai oikeushenkilö palkkaa kapteenit. On nimittäin säädetty, että hoitaakseen heille uskotut julkiset tehtävät kapteenit toimivat julkisen vallan edustajina lippuvaltion yleistä etua palvellen. EY:n perustamissopimuksen 39 artiklan 4 kohdassa säädetyn, työntekijöiden vapaata liikkuvuutta koskevan poikkeuksen soveltamisen perusteeksi ei kuitenkaan riitä se, että kyseisten toimien haltijoilla on kansallisen lainsäädännön nojalla oikeus käyttää julkista valtaa. Toimien haltijoiden on myös käytettävä tätä oikeutta säännöllisesti, eikä se saa olla vain hyvin pieni osa heidän tehtävistään. Tuomioistuin totesi myös, että kansallisuusehtoa ei voi perustella EY:n perustamissopimuksen 39 artiklan 3 kohdalla. Tässä yhteydessä tarvitsee vain muistaa, ettei jäsenvaltioiden oikeutta henkilöiden vapaan liikkuvuuden rajoittamiseen yleisen järjestyksen ja turvallisuuden sekä kansanterveyden perusteella ole tarkoitettu siihen, että vapaan liikkuvuuden periaatetta rajoitettaisiin työhön pääsyssä talousaloilla, kuten kalastusalalla, tai toimissa, kuten kalastusalusten kapteenien toimissa. Oikeuden tarkoituksena on antaa jäsenvaltioille mahdollisuus kieltää pääsy alueelleen tai oleskelu alueellaan, kun kyseessä on sellainen henkilö, jonka alueelle pääsy tai alueella oleskelu sinänsä uhkaisi yleistä järjestystä tai turvallisuutta taikka kansanterveyttä. Parlamentin jäsenen ja muiden esittämään kirjalliseen kysymykseen E-1022/02 komissio huomauttaa, että EY:n perustamissopimuksen 39 artiklan 4 kohdassa jäsenvaltioita ei velvoita varaamaan tiettyjä toimia omille kansalaisilleen, vaan ne saavat siihen mahdollisuuden ehtojen täyttyessä. Jäsenvaltioiden säännöt voivatkin johtaa joillakin aloilla soveltamiseroihin. Mitä tulee kirjallisen kysymyksen E-1022/02 viidenteen kysymykseen, komissio toteaa olevansa tietoinen siitä, että monissa jäsenvaltioissa on todella pulaa kapteeneista. Komissio luottaa siihen, että tuomioistuimen antamat tuomiot lisäävät rajatylittävää liikkuvuutta ja tilanne paranee. Jäsen Martensin ja muiden esittämään kirjalliseen kysymykseen E-2069/01 komissio toteaa, että sen tietoon on tullut aivan äskettäin kapteenien tutkintojen tunnustamiseen liittyvä uusi mahdollinen ongelma. Komissio aikoo arvioida kysymystä pyydettyjen lisätietojen perusteella. Jos parlamentin jäsenillä on lisätietoja aiheesta, pyydämme toimittamaan ne komissiolle.